
                                               RAPORT

asupra propunerii legislative privind regimul juridic al locuinţelor de serviciu 
                  În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă privind regimul juridic al locuinţelor de serviciu, trimisă cu adresa nr. Pl.x. 37  din 12 februarie 2007,  înregistrată  cu nr. 31/98 din 12 februarie 2007.
Senatul, în calitate de primă Cameră sesizată, a respins propunerea legislativă, în şedinţa din 6 februarie 2007.

 Potrivit prevederilor art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, competenţa decizională aparţine Camerei Deputaţilor.
                   Consiliul Legislativ  a avizat favorabil propunerea legislativă, cu observaţii şi propuneri, conform avizului nr.1252/18.09.2006.
 Guvernul, prin punctul de vedere transmis cu adresa nr.3129 din 18.10.2006, nu susţine adoptarea acestei iniţiative legislative. 
                   Propunerea legislativă supusă dezbaterii are ca obiect de reglementare regimul juridic al locuinţelor de serviciu. În fapt scopul iniţiativei este de creare a unui nou cadru legislativ în materia locuinţelor de serviciu, prin „asigurarea spaţiului locativ pentru cazarea personalului autorităţilor administraţiei publice şi a agenţilor economici din structura lor, precum şi a membrilor de familie, în preajma locului de muncă.”
                  Principalele aspecte rezultate din normă se referă la definirea locuinţelor de serviciu, nominalizarea autorităţilor administraţiei publice beneficiare ale locuinţelor de serviciu, stabilirea modului de eliberare a locuinţelor de serviciu după încetarea raportului de serviciu sau a raportului de muncă.
      În conformitate cu prevederile art. 61 din Regulamentul Camerei Deputaţilor, membrii Comisiei  au examinat proiectul de lege mai sus menţionat  în  şedinţa din  21  februarie 2007.
    Cu prilejul dezbaterilor, membrii Comisiei au reţinut faptul că acest domeniu este deja reglementat prin mai multe acte normative precum : Legea locuinţei nr.114/1996, republicată, Ordonanţa de urgenţă a Guvernuluinr.80/2001 privind stabilirea unor măsuri pentru asigurarea, temporar, a locuinţelor  de serviciu necesare unor categorii de personal din cadrul ministerelor, celorlalte organe de specialitate  ale administraţiei publice centrale şi instituţiilor publice, cu modificările şi completările ulterioare, Hotărârea Guvernului nr.69/2005 pentru stabilirea unor măsuri privind cazarea şi transportul persoanelor care ocupă funcţii de demnitate publică numite sau funcţii asimilate funcţiilor de demnitate publică şi  Legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat. De asemenea, s-a reţinut şi faptul că locuinţele de  serviciu nu reprezintă un fond locativ specific instituţiilor publice şi unităţilor din subordinea acestora, acestea fiind realizate şi de către  agenţii economici cu capital privat. De altfel, aşa cum sunt definite în legislaţia în vigoare, locuinţele la care face referire iniţiatorul  îndeplinesc condiţiile  locuinţelor de intervenţie, sau a locuinţelor de serviciu realizate din fondurile bugetare, care nu se vând şi care sunt închiriate în condiţiile contractului de muncă. Pentru locuinţele de serviciu se are în vedere, totuşi, posibilitatea de a fi vândute atunci când ele pierd această destinaţie, datorită faptului că activitatea care a generat realizarea locuinţelor respective s-a restrâns sau a încetat. Şi sub aspectul analizei de detaliu  a textelor iniţiativei legislative se constată o anumită redundanţă faţă de  cele din legislaţia în vigoare cu privire la definirea noţiunii de locuinţe de serviciu şi  exclud unităţilor economice cu capital privat care construiesc, deţin, administrează şi exploatează asemenea locuinţe.

În acelaşi timp, sunt prevederi care limitează, prin definire autorităţile administraţiei publice ori altele nu ţin seama de prevederile Legii nr.562/2004 privind autorizarea instituţiilor din sistemul de apărare,ordine publică şi securitate naţională de a vinde personalului propriu unele locuinţe de serviciu pe care le au în administrare, cu modificările şi completările ulterioare sau  altele  impun constituirea instituţiilor publice după alte reguli decât cele stabilite prin Legea nr.502/2002 privind finanţele publice, având în vedere că realizarea de locuinţe de serviciu presupune promovarea de obiective de investiţii publice sau a unor achiziţii publice. 
           Din numărul total de 24 membri ai Comisiei juridice, de disciplină şi imunităţi au participat la şedinţă 13 deputaţi.
            În urma dezbaterii, membrii Comisiei au hotărât, cu majoritate de voturi(o abţinere),să propună plenului Camerei Deputaţilor  respingerea propunerii legislative privind regimul juridic al locuinţelor de serviciu.


 În raport de obiectul şi conţinutul său, proiectul de lege face parte din categoria legilor ordinare.

